“Ugly dolls” i “La pequeña Suiza”, pròximes estrenes al cinema Tívoli
2025-07-24

El cap de setmana del 10 al 12 de maig, els espectadors i espectadores de Burjassot tindran l’oportunitat de gaudir de fins a tres pel·lícules diferents al cinema Tívoli. A la projecció de la pel·lícula valenciana “M’esperaràs?”, que tindrà lloc el divendres 10 de maig, a les 22:30h, se sumen la comèdia espanyola “La pequeña Suiza” i “Ugly dolls” (Extraordinariamente feos), una pel·lícula d’animació per a xiquets, dos films que tindran les seues projeccions, al llarg del cap de setmana.

La pel·lícula “La pequeña Suiza” narra les peripècies dels habitants d’un imaginari poble castellà enclavat en el centre del País Basc anomenat Tellería, que desitja, després de 700 anys d’història, passar a ser part del territori basc. Després de la negativa del govern, una curiosa troballa en el santuari del poble originarà que els agosarats habitants de Tellería demanen la seua annexió, res menys que a un dels països més rics del món: Suïssa. Aquesta història, en to de comèdia i amb tocs d’actualitat, està dirigida per Kepa Sojo i compta, en el seu repartiment, amb Maggie Civantos, Jon Plazaola, Ingrid García Jonsson o Secun De la Rosa, entre altres. La pel·lícula es projectarà en el Tívoli el dissabte 11 de maig a les 22:30h i el diumenge 12 de maig, a les 19:30h.

L’opció cinematogràfica per a tota la família de la setmana i, molt especialment, per a la diversió dels més xicotets arribarà de la mà dels “Ugly dolls” (Extraordinariamente feos). Els protagonistes d’aquesta aventura d’animació són uns peluixos imperfectes, que viuen en Feolandia lliures de prejudicis, però sense la possibilitat d’arribar a les mans dels xiquets. Però un dia, Moxy  es posa al capdavant d’un grup que intenta viatjar a la ciutat màgica dels ninots perfectes, un viatge que estarà ple de rebutjos i de dificultats. Chenoa, Nerea Rodríguez, Blas Cantó i Pitbull posen les veus en espanyol dels protagonistes d’aquesta cinta que reivindica el diferent i la importància de ser uns mateix i que es basa en uns joguets creats per David Horvath i Sun-Min Kim. “Ugly dolls” es projectarà en el Tívoli el divendres 10 i el dissabte 11 a les 19h i el diumenge 12, a les 16:30h.